28 augustus 2007 10:27 | | 0
Dit artikel is afkomstig van Computable.nl (https://www.computable.nl/artikel/2105815). © Jaarbeurs IT Media. Werksoek en sosiale media - Solidariteit Wêreld LoopbaanSolidariteit Wêreld Loopbaan
Tuis › Artikels › Werksoek en sosiale media
In die tye waarin ons leef en met die hoë werkloosheid behoort ʼn mens nie net die gewone kanale te gebruik om werk te soek nie. Jy moet inderdaad wyer kyk en ook van die sosiale netwerke gebruik maak. Daar is ook verskeie Facebookgroepe wat jy kan dophou vir vakante betrekkings landwyd.
Dr. ST Potgieter, sielkundige van Bellville, verskaf die volgende wenke en riglyne oor die soektog na werk en sosiale netwerke:
Vandag kan jy nie net op advertensies in die koerant reageer of jou CV by ʼn personeelagentskap inhandig nie. Sosiale netwerke speel ʼn groter rol.
Werkgewers maak meer en meer van sosiale netwerke gebruik om poste te adverteer.
Skakel in by die groot netwerke soos LinkedIn, Facebook, Twitter, Google+ en Myspace. Elkeen van hierdie sosiale webwerwe funksioneer op sy eie unieke manier en jy moet seker maak dat jy dit verstaan en kan gebruik.
LinkedIn is ʼn professionele netwerkwebwerf in die beroepswêreld wat uitstekend is om ʼn netwerk op te bou en jou CV blootstelling te gee.
Tik by Facebook se soekenjin in Job Search, en begin dan aktief deelneem.
Maak seker dat jy nie op enige profiel, soos op Facebook, dinge skryf wat jou vir ʼn betrekking diskwalifiseer of in ʼn negatiewe lig stel
Vermy enige kommentaar wat as rassisties, seksisties of diskriminerend geïnterpreteer kan word.
Potensiële werkgewers kan dalk jou naam opsoek en op dié manier data en persoonlike inligting van jou bekom. Onthou, dit kan jou persoonlike en private inligting wees vir jou vriende, maar wanneer dit op die sosiale netwerke ten toon gestel word, kan almal dit lees – ook ʼn potensiële werkgewer.
Moenie foto’s op Facebook sit wat jou in ʼn slegte lig plaas nie ─ dit kan pret wees om dit met jou vriende te deel, maar as ʼn potensiële werkgewer dit sien, kan dit jou profiel as ʼn toekomstige werknemer benadeel. Indien jy dit wil plaas, gebruik die opsie om dit privaat te hou sodat net jou vriende dit sien.
Moenie ʼn idioot van jouself op ʼn sosiale netwerk maak nie. Dit kan jou tot nadeel strek.
Moenie werkgewers beskinder of slegsê nie, dit kan dalk net gebeur dat hulle dit lees.
Oorweeg ʼn persoonlike webwerf of blog waar jy jou kwalifikasies en ervaring, jou CV en jou vaardighede bemark.
Stel dit op Facebook dat jy werk soek en verduidelik waarvoor jy bekwaam is. Hoe groter jou vriendekring op Facebook, hoe meer blootstelling kry jy en jy kan jou aan ʼn groter gehoor bemark.
Wanneer jy jou inligting en CV op die sosiale netwerke plaas, sorg dat dit goed versorg is. Jou taalgebruik moet goed wees en ʼn uitstekende indruk op potensiële werkgewers maak.
Baie besighede gebruik vandag die sosiale netwerke soos Facebook en Twitter. Teken aan op ʼn besigheid wat jy sien as ʼn potensiële werkgewer en bly op die hoogte van wat hulle doen. Kliek byvoorbeeld “Like” op Facebook by die firma en wanneer hulle navorsing doen oor jou, kan dit tot jou voordeel wees.
Maak seker dat wat jy op enige netwerk sê positief oorkom. Stel jou standpunte, toon karakter, maar dra ook sorg dat dit in goeie smaak is.
Die potensiële werkgewer kan jou naam google in sy navorsing oor jou. Inligting op die internet raak al meer ʼn aanvullende dokument by jou formele CV.
Wanneer jy die sosiale netwerke wil gebruik as jy werk soek, moet jy met hart en siel inklim. Dit is harde werk. Sorg dat jou naam en CV en die tipe werk waarin jy belangstel, uitkom en versprei oor die sosiale netwerke.
Moenie sit en slaap nie. Wanneer jy die woord op die sosiale netwerke uitgesit het en daar kom ʼn potensiële werkaanbod of onderhoud in, volg dadelik op en tref die reëlings.
Om ʼn aanstelling in ʼn firma te kry, berus heel dikwels op iemand wat jou naam noem in die firma of besigheid. Die sosiale netwerke is uitstekend om daardie kontak te maak met werknemers van die betrokke firma en jou naam daar genoem te kry. Die sosiale netwerke is ʼn magtige medium om kontakte op te bou.
Moenie net die sosiale netwerke staatmaak nie, gebruik steeds die konvensionele maniere ook. Dit vorm alles deel van die totale pakket om jouself te bemark.
Dra sorg dat jou kuberprofiel in orde is. As jy bekommerd is, google jouself!
Om jou eie naam te google is ʼn maklike manier om uit te vind wat werkgewers en vreemdelinge sal uitvind indien hulle jou naam aanlyn soek. Maak seker dat jy enige inligting op jou sosialemedia-rekeninge verander of uitvee wat jy nie wil hê tydens ʼn Google-soektog moet opduik nie. ʼn Goue reël vir sosialemedia-aanhangers is om nooit iets te plaas wat jy nie wil hê jou ma moet sien nie!
Kyk gerus na https://www.facebook.com/jobs/?source=bookmark